钦定古今图书集成/明伦汇编/闺媛典/第351卷 > 崔护妻
## 钦定古今图书集成/明伦汇编/闺媛典/第351卷 > 崔护妻

按孟启《本事诗》：“博陵崔护，姿质甚美，而孤洁寡合。举
进士下第。清明独游都城南，得居人庄，一亩之宫，而
花木丛萃，寂若无人。叩门久之，有女子自门隙窥之，
问曰：‘谁耶’？以姓字对曰：‘寻春独行，酒渴求饮。女子以
杯水至，开门设床命坐。独倚小桃斜柯伫立，而属意
殊厚。妖姿媚态，绰有馀妍。崔以言挑之，不对，目注者’”
久之。崔辞去，送至门，如不胜情而入，崔亦眷盼而归。
嗣后绝不复至。及来岁清明日，忽思之，情不可抑，径
往寻之，门墙如故，而已锁扃之。因题诗于左扉曰：“去
年今日此门中，人面桃花相映红。人面祇今何处去，
桃花依旧笑春风。”后数日，偶至都城南，复往寻之，闻
其中有哭声，叩门，问之，有老父出曰：“君非崔护耶？”曰：
“是也。”又哭曰：“君杀吾女！”护惊起，莫知所答。老父曰：“吾
女笄年知书，未适人。自去年以来，常恍惚若有所失。
比日与之出，及归，见左扉有字，读之，入门而病，遂绝
食，数日而死。吾老矣，此女所以不嫁者，将求君子以
托吾身。今不幸而殒，得非君杀之耶？”又特大哭。崔亦
感动，请入哭之，尚俨然在床。崔举其首，枕其股，哭而
祝曰：“某在斯！某在斯！”须臾开目，半日复活矣。父大喜，
遂以女归之。